SN 2006gy
SN 2006gy — განსაკუთრებით მძლავრი ზეახალი ვარსკვლავი, ზოგჯერ მოხსენიებული როგორც ჰიპერახალი ან კვარკული ახალი ვარსკვლავი, რომელიც 2006 წლის 18 სექტემბერს იქნა აღმოჩენილი. პირველი დამკვირვებლები იყვნენ რ. კუიმბი და პ. მონდოლი, შემდეგ კი — ასტრონომთა რამდენიმე ჯგუფი ჩანდრას, ლიკისა და კეკის ობსერვატორიებიდან. 2007 წლის 7 მაისს ნასამ და რამდენიმე ასტრონომმა ამ ზეახალი ვარსკვლავის პირველი დეტალური ანალიზი გამოაქვეყნეს, უწოდეს რა მას „ოდესმე დაფიქსირებული ყველაზე კაშკაშა ციური აფეთქება“. 2007 წლის ოქტომბერში კუიმბიმ გამოაცხადა, რომ SN 2005ap ზეახალმა ვარსკვლავმა SN 2006gy-ის რეკორდი, ოდესმე დაფიქსირებული ყველაზე კაშკაშა ზეახალი ვარსკვლავი, ჩამოართვა. ჟურნალმა ტაიმმა SN 2006gy-ის აღმოჩენას მესამე ადგილი არგუნა სიაში „2007 წლის ათი უდიდესი მეცნიერული აღმოჩენა“.